Antonet se geselshoekie | Hier kan ons sommer net real en prakties wees oor Christenskap
Ons moes gister vir Rex weggee. Die nuwe huis waarheen ons trek, is in 'n sekuriteitskompleks en die erf baie kleiner. Dit sal nie regverdig wees om 'n German Shepherd in 'n kleiner area aan te hou nie. Ons harte was maar seer.
Die lewe bestaan maar uit groet en ontmoet. Ons moes groet en Rex moes sy nuwe mense ontmoet.
Kyk net hoe gelukkig is Rex by sy nuwe huis!
Die woord "Vader" beteken: skepper, versorger, beskermer, verdediger, ondersteuner en aanmoediger. Dink bietjie aan jou pa. Sal jy sê dat hy al hierdie eienskappe (gehad) het?
Meeste vrouens wat met my kom gesels oor huweliksprobleme en probleme met die "eks", vertel dat hulle mans nie onderhoud vir die kinders betaal nie en byna nooit die kinders sien nie. Pa's is veronderstel om vir ons hier op aarde 'n voorbeeld te wees van hoe God die Vader is. Geen wonder dat al hoe minder mense God beleef as 'n liefdevolle en getroue Vader nie.
Jesus het die woord "Vader" 189 keer gebruik toe Hy hier op aarde was. Jesus was die perfekte Seun en sy pa die perfekte Vader. Ai, as ons maar net almal hierdie voorbeeld kon volg…
Altyd baie om voor dankbaar te wees
Dit voel of daar meer lelik as mooi in die wêreld is. Meer om oor te worry as om oor gerus te voel. Dankie tog dat God altyd net goed is. Hy verander NOOIT (Maleagi 3:6). Maak nie saak wat in jou lewe aangaan nie, jy kan altyd vir God dankie sê vir die volgende:
Dat Hy regverdig is (Psalm 7:18)
Vir Sy goedheid en troue liefde, wat nooit sal ophou nie (Psalm 100 :4 en 5)
Dat die Vader jou gebede verhoor (Johannes 11:41)
Dat Jesus ons uit 'n doodsbestaan verlos het (Romeine 7:24 en 25)
Vir die genade waarmee Hy ons oorlaai omdat ons met Jesus verenig is (1 Korintiërs 1:4)
Vir die oorwinning wat ons in Jesus Christus het (1 Korintiërs 15:57)
Dat Hy ons die krag gee en ons vertrou om in Sy diens te werk (1 Timoteus 1:12)
Dit is goed om die Here te dank – Psalm 92:1
Christene en besigheid
Ons het ons huis verkoop. Een van die goed wat ons by die prokureurs moet indien is 'n sertifikaat vir die elektriese heining. Ons gebruik dieselfde ou al vir 'n paar jaar om hierdie heining reg te maak. Sedert 27 Augustus moes hy 'n paar keer uitkom om probleme uit te sorteer en die heining op standaard te kry vir die sertifikaat. Saterdag het hy 'n nuwe probleem ontdek en kwoteer ons R1500 om dit reg te maak. Die parte kos R675.99 en sy diens (labour) is R824.01. Ek was sommer vies. 'n Spesifieke taak moet tog seker altyd 'n spesifieke bedrag kos? Die bedrag is mos gekook om 'n totaal van R1500 te gee? Wat my regtig teleurstel is eerstens dat ons in die laaste maand al R8780 aan hom moes betaal om die heining op standaard te kry, en tweedens dat die ou elke dag Bybelversies op Whatsapp stuur. Sekerlik behoort Christene nie mense so uit te buit nie?
Jy kan God please – met Sy hulp
Ek dink een van ons Christene se grootste struggles is om God tevrede te stel. Veral in Paulus se briewe lees ons oor en oor dat ons moet ophou sonde doen. Maar ons word byna elke minuut van elke dag gekonfronteer met ons eie wil en behoeftes. Jy drink dalk net nog een "blymakertjie", of knyp oë toe en koop daai mooi skoene op die (oorvol) kredietkaart. Sommer gou hierna kom die skuldgevoel. Jy voel dat jy God ALWEER gefail het. Jy weet dit was nie Sy wil nie (maar joune) en jy voel asof Hy nou kwaad is vir jou.
Maar daar is goeie nuus! Jy kan nie in jou eie krag die regte dinge doen nie – en God weet dit. Hy sê in Hebreërs 13:21 dat Hy ons toerus om Sy wil te kan doen. En dat Jesus die Een is wat dinge in ons laat gebeur waarvan God hou. Hierdie vers is 'n groot verligting vir my. Hooplik vir jou ook.
Hebreërs 13:21 Mag dié God julle toerus met alles wat goed is, sodat julle sy wil kan doen. Mag Hy deur Jesus Christus in ons tot stand bring wat vir Hom aanneemlik is (1983).
JUIG Tydskrif artikel oor my boeke!!
Die September 2018 uitgawe van JUIG het vandag uitgekom. Op bladsy 64 en 65 is 'n artikel en advertensie oor my boeke. Ek is so opgewonde daaroor!